text: Vognbane spærret: Skrænt skyllet væk af massive vandmasser
  12 oktober 2019 kl. 06.16
  Hoptrup Hovedgade, syd for Hoptrup, er delvist spærret efter fredagens kraftige regnvejr. Vandmasser har skyllet dele af skrænten væk. 
  En af vognbanerne på Hoptrup Hovedgade, syd for Hoptrup, er spærret. Det skyldes at dele af skrænten er blevet skyllet væk.
  Det er ikke kun regnvejret, der har forårsaget de store vandmængder omkring hovedgaden.
  - Der er sprunget et vandrør i området, og det har også påvirket den delvise underminering af vejbanen, siger Bjørn Pedersen, vagthavende hos Syd- og Sønderjyllands Politi til TV SYD.
  Det er endnu uvist, hvornår vognbanen vil være farbar igen.
  Ifølge politiet har fredagens regnvejr givet mange henvendelser fra borgere, men politiet opfordrer til kun at ringe, hvis der opstår farlige situationer.
  - Der er mange, der ringer, men vi har fokus på de opkald, hvor der er tale om faresituationer, siger Bjørn Pedersen.
  
  